Лъэпкъ шхыныгъуэхэр
Хьэ мырамысэ
Шыуаным ит псы къэкъуалъэм шыгъу тIэкIу хадзэ, бэлагъкIэ зэIащIэурэ хьэ хьэжыгъэ хаудэ, къыркуэ мыхъуу. Шыуаныщхьэр трапIэри, дакъикъэ 20-25-кIэ Iув хъуху ягъавэ, зэзэмызэ бэлагъкIэ зэIащIэурэ. ИтIанэ шыуаныщхьэр трахри, бэлагъкIэ япщурэ хьэзыр хъуху ягъажьэ.
Хьэ мырамысэр нэхъ зрагъэшху щытар зи къупщхьэ къутахэрат, нэхъ псынщIэу кIыжын щхьэкIэ. Мырамысэр хуабэу яшх, лы, гъэшхэкI шхыныгъуэхэр и гъусэу.
Халъхьэхэр (зы цIыху Iыхьэ): хьэ хьэжыгъэу — г 115,-рэ псыуэ — г 500, шыгъуу — узыхуейм хуэдиз.
Кхъуейжьапхъэ
Шыуаным псы щIыIэ иракIэ, япщэфIыну къагъэхьэзыра шатэм и зэхуэдитIым нэхърэ нэхъыбэр шыуаным иракIэри, дакъикъэ зытIукIэ къагъавэ. Къэнам джэдыкIэ кугъуэ уда хакIэ, зэIащIэурэ гуэдз хьэжыгъэ ухуэнщIа хакIутэ, а псори шыуаным ит шатэ къэкъуалъэм хакIэ, зэIащIэурэ дакъикъи 5-8-кIэ хьэкум трагъэтщ. Абы и ужькIэ тыкъыр цIыкIуурэ упщIэта кхъуей цIынэ гъэтэджа мышур хакIутэ, псы щIыIэ тIэкIукIэ зэхэщIа шыгъушыпс хакIэ, шыуаныщхьэр ныкъуэтепIэу къагъанэри, дакъикъи 10-12-кIэ, тхъу къыщIидзыху, мафIэ цIыкIум тету къагъавэ.
Кхъуейжьапхъэ хьэзырым кхъуейр хэмыткIухьауэ, зэпышу хэлъщ, тхъу гъуэжь дахи къытрищIауэ. Пщтыру яшх. ПIастэ, мырамысэ, лэкъум, мэжаджэ, щIакхъуэ докIу.
Халъхьэхэр (зы цIыху Iыхьэ): псы щIыIэу — г 40, шатэу — г 260,-рэ кхъуей цIынэу — г 30, гуэдз хьэжыгъэу — г 7, джэдыкIэ кугъуэу — 1, шыгъур зэрагъэткIу псыуэ — г 12, шыгъуу — узыхуейм хуэдиз.
Къубатий Борис.
